CELEX: 52013PC0388
Language: mt
Date: 2013-05-29 00:00:00
Title: Rakkomandazzjoni għal DEĊIŻJONI TAL-KUNSILL li tħassar id-Deċiżjoni 2004/918/KE dwar l-eżistenza ta’ defiċit eċċessiv fl-Ungerija

|
			
		
		
		52013PC0388
		
			Rakkomandazzjoni għal DEĊIŻJONI TAL-KUNSILL li tħassar id-Deċiżjoni 2004/918/KE dwar l-eżistenza ta’ defiċit eċċessiv fl-Ungerija /* COM/2013/0388 final - 2013/ () */
			
				
		
		
			
			   	Rakkomandazzjoni għal
DEĊIŻJONI TAL-KUNSILL
li tħassar id-Deċiżjoni
2004/918/KE dwar l-eżistenza ta’ defiċit eċċessiv
fl-Ungerija
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikolu 126(12)
tiegħu,
Wara li kkunsidra r-rakkomandazzjoni
mill-Kummissjoni,
Billi: 
(1)       Fil-5 ta’ Lulju 2004,
il-Kunsill iddeċieda, skont l-Artikolu 104(6) tat-Trattat li
jistabbilixxi l-Komunità Ewropea (it-TKE), li jeżisti defiċit
eċċessiv fl-Ungerija u adotta rakkomandazzjoni skont
l-Artikolu 104(7) tat-TKE bil-għan li l-qagħda ta’ defiċit
eċċessiv tinġieb fi tmiemha sal-2008[1].
(2)       Fit-18 ta' Jannar 2005,
f’konformità mal-Artikolu 104(8) tat-TKE, il-Kunsill qies l-Ungerija
bħala li ma kinitx ħadet azzjoni effettiva bi tweġiba
għar-rakkomandazzjoni tiegħu u ħareġ rakkomandazzjoni
oħra bbażata fuq l-Artikolu 104(7) tat-TKE
fit-8 ta' Marzu 2005, li fiha kkonferma l-iskadenza tal-2008
għall-korrezzjoni tad-defiċit eċċessiv.
Fit-8 ta' Novembru 2005, il-Kunsill iddeċieda li,
għat-tieni darba, l-Ungerija kienet naqset milli tikkonforma
mar-rakkomandazzjonijiet skont l-Artikolu 104(7) tat-TKE.
Għaldaqstant, fl-10 ta' Ottubru 2006 il-Kunsill adotta
t-tielet rakkomandazzjoni skont l-Artikolu 104(7) tat-TKE indirizzata
lill-Ungerija, li fiha ppospona d-data ta’ skadenza għall-korrezzjoni
tad-defiċit eċċessiv għall-2009.
Fis-7 ta' Lulju 2009, il-Kunsill ikkonkluda li l-awtoritajiet
Ungeriżi setgħu jitqiesu li ħadu azzjoni effettiva bi
tweġiba għar-rakkomandazzjonijiet ta’ Ottubru 2006 u, fl-isfond
tat-tnaqqis kbir fir-ritmu ekonomiku ħareġ rakkomandazzjoni riveduta
skont l-Artikolu 104(7) tat-TKE, li fihom reġa’ stabbilixxa data ta’
skadenza ġdida għall-korrezzjoni, jiġifieri l-2011.
Fis-27 ta’ Jannar 2010, il-Kummissjoni kkonkludiet li l-Ungerija
kienet ħadet azzjoni effettiva bi tweġiba għall-aħħar
rakkomandazzjonijiet tal-Kunsill, li magħhom il-Kunsill qabel
fil-konklużjonijiet tiegħu fis-16 ta’ Frar 2010, iżda
avżat li kien hemm riskji konsiderevoli. 
(3)       Skont id-dispożizzjonijiet
tal-Artikolu 126(8) tat-TFUE, fl-24 ta’ Jannar 2012,
il-Kunsill iddeċieda li l-Ungerija ma kinetx ħadet azzjoni effettiva
bi tweġiba għar-rakkomandazzjoni tal-Kunsill ta’ Lulju 2009 fil-perjodu
stipulat f’din ir-rakkomandazzjoni. Filwaqt li fl-2011 ma kienx hemm ksur
tal-valur referenzjarju ta’ 3 % tal-PDG skont it-Trattat, dan ma kienx
ibbażat fuq korrezzjoni strutturali u sostenibbli, iżda kien imsejjes
fuq dħul sostanzjali ta’ darba biss. Dan kien akkumpanjat b'deterjorament
strutturali kumulattiv stmat għal aktar minn 2 % tal-PDG fl-2010 u
l-2011, meta mqabbel ma’ rakkomandazzjoni ta’ titjib fiskali kumulattiv ta’
0,5 % tal-PDG. Barra minn hekk, filwaqt li fl-2012 l-awtoritajiet kienu
qed jimplimentaw miżuri strutturali li kienu mistennija jikkumpensaw sew
għad-deterjorament preċedenti, għal darb’oħra, il-valur
referenzjarju ta’ 3 % tal-PDG skont it-Trattat se jitħares biss
bis-saħħa ta’ miżuri ta’ darba biss li jammontaw għal kważi
1 % tal-PDG fl-2012 u se jinkiser fl-2013. 
(4)       Fit-13 ta’ Marzu 2012,
il-Kunsill adotta rakkomandazzjoni ġdida skont l-Artikolu 126(7) TFUE
għall-Ungerija biex iġġib fit-tmiemu d-defiċit
eċċessiv tagħha sal-aħħar tal-2012. L-awtoritajiet
Ungeriżi ntalbu jieħdu l-passi li ġejjin b’mod partikolari: (i)
itemmu is-sitwazzjoni ta’ defiċit eċċessiv sal-2012 b’mod
kredibbli u sostenibbli; (ii) jagħmlu sforz fiskali addizzjonali ta’
mill-inqas ½% tal-PDG biex jiżguraw il-ksib tal-mira tad-defiċit
għall-2012 ta’ 2,5 % tal-PDG; u (iii) jieħdu l-miżuri
addizzjonali ta' natura strutturali meħtieġa biex jiżguraw li
d-defiċit fl-2013 jibqa' ferm taħt il-limitu ta' 3 % tal-PDG;
Fl-istess waqt, ġie rrakkomandat li l-proporzjon tad-dejn tal-Gvern
jerġa' jinġieb fit-triq tan-niżla mill-aktar fis possibbli
sabiex jirrappreżenta progress suffiċjenti lejn il-konformità
mal-limitu referenzjarju għat-tnaqqis tad-dejn. L-aġġustament
baġitarju jeħtieġ ukoll li jkun appoġġat bit-titjib
propost fil-qafas ta’ governanza fiskali. Il-Kunsill stabbilixxa l-iskadenza
tas-13 ta' Settembru 2012 għall-Gvern Ungeriż biex
jieħdu azzjoni effettiva. Fit-13 ta’ Marzu 2012 ukoll,
il-Kunsill iddeċieda li jissospendi parti mill-approprjazzjonijiet
għall-impenji tal-Fond ta’ Koeżjoni għall-Ungerija għas-sena
2013 (skont l-Artikolu 4 tar-Regolament tal-Kunsill (KE)
Nru 1084/2006).
(5)       Fit-30 ta’ Mejju 2012,
abbażi tal-programm ta’ konverġenza tal-2012 u aktar
speċifikazzjoni tal-miżuri ta’ tfaddil, il-Kummissjoni kkonkludiet li
l-Ungerija kienet ħadet azzjoni effettiva rigward il-korrezzjoni tad-defiċit
eċċessiv. B'mod partikolari, id-defiċit globali tal-Gvern huwa
mistenni li jilħaq it-2,5 % tal-PDG fl-2012 u, fl-2013 baqa' ferm
taħt it-3 % tal-valur referenzjarju tal-PDG skont it-Trattat, kif
ġie rrakkomandat mill-Kunsill f'Marzu. Barra minn hekk, ġie rikonoxxut
li sar xi progress fit-titjib tal-qafas tal-governanza fiskali minkejja li
f’dan il-qasam il-progress globali seta' jkun ikkunsidrat bħala
wieħed kajman. F'dan l-isfond, il-Kummissjoni adottat
fit-30 ta’ Mejju proposta biex titneħħa s-sospensjoni tal-approprjazzjonijiet
għall-impenji tal-Fond ta’ Koeżjoni.
Fit-22 ta’ Ġunju 2012, il-Kunsill qabel ma’ din
il-valutazzjoni u adotta deċiżjoni li tneħħi s-sospensjoni
mill-approprjazzjonijiet għall-impenji tal-Fond ta’ Koeżjoni. 
(6)       Skont l-Artikolu 4 tal-Protokoll
dwar il-proċedura ta’ żbilanċ [defiċit] eċċessiv
anness mat-Trattati, il-Kummissjoni tipprovdi d-dejta
għall-implimentazzjoni ta' din il-proċedura. Bħala parti
mill-applikazzjoni ta’ dan il-Protokoll, l-Istati Membri jridu jinnotifikaw
id-dejta dwar id-defiċits u d-dejn tal-Gvern u fatturi varjabbli
assoċjati oħrajn darbtejn fis-sena, prattikament qabel
l-1 ta’ April u qabel l-1 ta’ Ottubru, skont
l-Artikolu 3 tar-Regolament tal-Kunsill (KE) Nru 479/2009
tal-25 ta’ Mejju 2009 dwar l-applikazzjoni tal-Protokoll dwar
il-proċedura tal-iżbilanċ eċċessiv anness mat-Trattat
li jistabbilixxi l-Komunità Ewropea[2].

(7)       Meta jikkunsidra jekk
deċiżjoni dwar l-eżistenza ta’ defiċit eċċessiv
għandhiex titħassar, il-Kunsill għandu jieħu
deċiżjoni fuq il-bażi tad-dejta notifikata. Barra minn hekk,
deċiżjoni dwar l-eżistenza ta’ defiċit eċċessiv
għandha titħassar biss jekk il-previżjonijiet tal-Kummissjoni
jindikaw li d-defiċit ma jkunx se jaqbeż il-limitu ta’ 3 %
tal-PDG tul il-perjodu ta’ previżjoni[3].
(8)       Abbażi tad-dejta
pprovduta mill-Kummissjoni (Eurostat) skont l-Artikolu 14 tar-Regolament
(KE) Nru 479/2009 wara n-notifka mill-Ungerija qabel
l-1 ta’ April 2013, it-tbassir tal-Kummissjoni
għar-Rebbiegħa 2013 u l-valutazzjoni ta’ miżuri korrettivi
addizzjonali adottati fit-13 ta’ Mejju 2013 b’digriet tal-Gvern,
il-konklużjonijiet li ġejjin huma ġġustifikati:
–              
Fl-2012, abbażi ta’ sforz fiskali
konsiderevoli, id-defiċit tal-Gvern ġenerali laħaq il-1,9 %
tal-PDG. Dan seħħ ukoll bis-saħħa ta' dħul ta’ darba
li jammonta għal ¾ %
tal-PDG, inkluż id-dħul ta’ darba ogħla minn kemm kien
ibbaġitjat ta’ 0,2 % tal-PDG li kellu x’jaqsam mat-trasferiment
ulterjuri tal-assi mill-pilastru tal-pensjonijiet privati għal dawk
pubbliċi. Il-baġit tal-2012 għandu fil-mira defiċit ta’ 2,5 %
tal-PDG fuq il-bażi ta’ tkabbir ta' 0,5 %. Il-baġit kien fih
riżerva straordinarja ta’ 1,1 % tal-PDG u għadd ta’ miżuri
ta’ konsolidament, notevolment: (i) miżuri li jżidu d-dħul ta’
madwar 1¾ % tal-PDG, inkluż
żidiet fit-taxxi indiretti u kontribuzzjonijiet tas-sigurta soċjali;
(ii) miżuri strutturali fuq in-naħa tal-infiq ta’ ¾ % tal-PDG, bħal reviżjoni
tal-benefiċċji soċjali; u (iii) limitazzjonijiet fl-infiq ta’ ¼ % tal-PDG fis-settur pubbliku, inkluż
l-iffriżar tal-pagi nominali fil-biċċa l-kbira tas-setturi.
Sabiex jikkumpensa l-prospettiva ta’ tkabbir li dejjem qed tmur lura, il-gvern
adotta żewġ pakketti korrettivi addizzjonali f’April u Ottubru (li
jammontaw għal 0,7 % tal-PDG), li jinkludu prinċipalment aktar
tnaqqis fl-approprjazzjonijiet tal-istituzzjonijiet baġitarji, li madwar
nofshom ġew implimentati. Barra minn hekk, il-bilanċ tas-settur
tal-gvern tjieb b’madwar 0,7 % tal-PDG meta mqabbel mal-pjanijiet
bbaġitjati, l-aktar minħabba li għandhom attività ta’
investiment baxxa. Fil-kuntest tar-Rapport ta’ Progress tal-PDE ta'
Ottubru 2012, il-mira tad-defiċit uffiċjali tal-2012 ġiet
irreveduta 'l fuq, jiġifieri minn 2,5 % għal 2,7 % tal-PDG.
B’mod ġenerali, miżuri korrettivi implimentati effettivament ta’
madwar 3 % tal-PDG adottati mill-gvern ċentrali u t-titjib
tal-bilanċ tas-settur tal-gvern lokali eventwalment rriżultaw
f’defiċit ta’ 1,9 % tal-PDG, jiġifieri qbiż fl-ilħuq
tal-mira tad-defiċit oriġinali ta' 0,6 % tal-PDG. L-attivazzjoni
ta’ riżervi straordinarja bbaġitjati ikkumpensaw l-illaxkar
baġitarju, parzjalment marbut ma' ambjent makroekonomiku li huwa
agħar milli kien mistenni.
–              
Il-programm ta’ konverġenza tal-Ungerija
għall-2013 jipprevedi li d-defiċit globali tal-gvern se jibqa’ ta'
2,7 % tal-PDG kemm fl-2013 kif ukoll fl-2014. Madankollu, it-Tbassir
tal-Kummissjoni għar-Rebbiegħa tal-2013 tipprevedi defiċit ta’
3,0 % tal-PDG fl-2013 u 3,3 % tal-PDG fl-2014, li
jissuġġerixxi li d-defiċit eċċessiv ma ntemmx b’mod
sostenibbli. Fit-13 ta’ Mejju 2013, wara l-ħruġ
tat-Tbassir tal-Kummissjoni tar-Rebbiegħa 2013, il-Gvern Ungeriż
adotta aktar miżuri ta’ korrezzjoni li f’termini grossi jammontaw
għal madwar 0,3 % u 0,7 % tal-PDG għall-2013 u l-2014,
rispettivament. Il-valutazzjoni fiskali aġġornata tal-Kummissjoni, li
tqis l-effett ta' titjib tad-defiċit nett ta’ dawn miżuri korrettivi
addizzjonali, jipprevedi defiċit ta’ 2,7 % u 2,9 % fl-2013 u
l-2014, rispettivament. B’hekk, id-defiċit huwa mistenni li matul
iż-żmien imbassar jibqa’ taħt il-valur referenzjarju ta’
3 % tal-PDG skont it-Trattat. Barra minn hekk, skont stima
tal-Kummissjoni, il-bilanċ tal-baġit aġġustat b’mod
ċikliku, in-nett ta' miżuri ta’ darba u miżuri temporanji
oħrajn, se jkun ta’ -¾ % u 1½ % tal-PDG fl-2013 u l-2014, u
għalhekk se jkun konsistenti mal-objettiv ta’ terminu medju tal-Ungerija
ta' -1,7 % tal-PDG. 
–              
Il-proporzjon tad-dejn mal-PDG tnaqqas minn
quċċata ta’ kważi 82 % fl-2010 għal 79,2 %
fl-2012, bis-saħħa ta' trasferimenti kapitali sostanzjali ta’ darba
marbut mat-tneħħija tal-pilastru tal-pensjoni privata mandatorja u
għadd ta’ miżuri ta’ konsolidazzjoni. Skont il-programm ta’
konverġenza tal-2013, il-proporzjon bejn id-dejn u l-PDG se jkompli jonqos
u se jaqa' għal 78,1 % u 77,2 % fl-2013 u l-2014,
rispettivament, u jibqa' fit-triq tan-niżla minn hemm ’il quddiem. Anki
wara li tinkorpora l-impatt tal-miżuri ġodda ta’ konsolidazzjoni
adottati fit-13 ta’ Mejju 2013, il-Kummissjoni tipprevedi
trajettorja ogħla għall-proporzjon ta’ dejn tal-PDG ta’ madwar
1 pp. għall-2013 u l-2014.
(9)       Fir-rigward tal-governanza
fiskali, il-Kunsill talab lill-awtoritajiet Ungeriżi jistabbilixxu qafas
tassew vinkolanti għal terminu taż-żmien medju u jwessgħu
l-mandat analitiku tal-Kunsill Fiskali fid-dawl tad-dritt tiegħu
għall-veto fuq il-baġit annwali. Il-programm ta’ konverġenza
għall-2013 iħabbar l-intenzjoni li jsiru passi 'l quddiem f’dan
il-qasam fil-Ħarifa tal-2013.Il-progress se jibqa' jiġi mmonitorjat
mill-qrib fil-kuntest tas-Semestru Ewropew.
(10)     Il-Kunsill ifakkar li, sa
mill-bidu tal-2013, li hija s-sena ta’ wara l-korrezzjoni tad-defiċit
eċċessiv, l-Ungerija għandha żżomm qagħda fiskali
li tkun konformi mal-għan tagħha ta' medda medja ta’ żmien,
inkluż ir-rispett tal-valur referenzjarju tan-nefqa, u tagħmel progress
suffiċjenti lejn il-konformità mal-kriterju tad-dejn skont
l-Artikolu 2(1a) fir-Regolament tal-Kunsill (KE) 1467/97 ta'
Lulju 1997 dwar li titħaffef u li tiġi ċċarata
l-implimentazzjoni tal-proċedura ta' defiċit eċċessiv. [4]
(11)     Skont l-Artikolu 126(12)
tat-Trattat, id-Deċiżjoni tal-Kunsill dwar l-eżistenza ta' defiċit
eċċessiv għandha titħassar meta fil-fehma tal-Kunsill
id-defiċit eċċessiv fl-Istat Membru kkonċernat ikun
tranġa. 
(12)     Fil-fehma tal-Kunsill
id-defiċit eċċessiv fi Franza ġie kkoreġut u
għalhekk id-Deċiżjoni 2004/918/KE għandha għalhekk
titħassar.
ADOTTA DIN ID-DEĊIŻJONI:
Artikolu 1
Minn valutazzjoni kumplessiva jirriżulta
li s-sitwazzjoni ta’ defiċit eċċessiv fil-Finlandja ġiet
ikkoreġuta.
Artikolu 2
Id-Deċiżjoni 2004/918/KE hija
b'dan imħassra.
Artikolu 3
Din id-Deċiżjoni hija indirizzata
lill-Ungerija.
Magħmul fi Brussell,
                                                                       Għall-Kunsill
                                                                       Il-President
[1]               Id-dokumenti kollha relatati mal-proċedura ta'
defiċit eċċessiv tal-Ungerija jinsabu fuq:        
http://ec.europa.eu/economy_finance/economic_governance/sgp/deficit/countries/hungary_en.htm
[2]               ĠU L 145, 10.6.2009, p. 1. 
[3]               F’konformità mal-"Speċifikazzjonijiet dwar
l-implimentazzjoni tal-Patt ta' Stabbiltà u Tkabbir Ekonomiku u l-linji gwida
dwar il-format u l-kontenut ta' programmi ta' stabbiltà u
konverġenza", kif miftiehma mill-Kunsill
fit-3 ta’ Settembru 2012. Ara:               
http://ec.europa.eu/economy_finance/economic_governance/sgp/pdf/coc/code_of_conduct_en.pdf
[4]               ĠU L 209, 2.8.1997, p. 6.